《徐孺子亭》
宋代·王十朋

一室不暇扫，心期扫天下。一榻不妄设，所待必贤者。

南州杰出士，林泉事潇洒。闭门谢弓招，道合不吾舍。

谁云性少通，得一不为寡。豫章岂私交，端欲重宗社。

汉廷无此贤，忍使遗在野。交章荐天阙，聘礼备车马。

高人竟不屈，清风凛华夏。寄声郭有道，一木难支厦。

肯同樊处士，声名祇虚假。鸡酒吊知音，韬光老松槚。

倘令居孔门，行藏似回也。江西今仲举，吏事饰儒雅。

神交千载友，丹青妙摹写。作亭古东湖，鳞鳞万椽瓦。

序嗤滕阁王，词偪长沙贾。佳客从公游，湖光莹尊斝。

孺子真可师，世途何土苴。行矣浙东西，锄犁各归把。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。